**សម្ភាសរបស់ឈ្មោះ ម៉ន ខូយ**

ក៖ អ្នកសម្ភាសឈ្មោះ : ហេង សុជីវី ខ៖ អ្នកត្រូវបានគេសម្ភាសឈ្មោះម៉ន ខូយ

**ពត៌មានសង្ខេបឈ្មោះ ម៉ន ខូយ**

*លោកតាម៉ន ខូយ កើតឆ្នាំវក អាយុ៦៥ឆ្នាំ មានស្រុកកំណើតនៅខេត្តកំពង់ស្ពឺ។ លោកតាបានឆ្លងកាត់សម័យសង្គមរាស្រ្តជានិយម លន់ណល់ ប៉ុលពត និងកម្ពុជាប្រជាធិបតេយ្យ តែសម័យដែលជីវិតលោកតាចាំមិនភ្លេចសោះគឺនៅក្នុងសម័យប៉ុលពត ដែលគេប្រើលោកតាហួសកំលាំង ធ្វើទារុណកម្មដោយអោយចាកចេញពីផ្ទះ ទៅរស់នៅជុំគ្នា ហូបមិនគ្រាប់គ្រាន់ ស្គមខ្លាំង ធ្វើការងារអ្វីក៏ធ្វើអោយគេប្រើ ខ្លាចគេយកទៅសម្លាប់ចោល។ ដល់លោកតាដាច់ពីប៉ុលពត លោកបានរៀបការជាមួយនិងលោកតាដោយសារចាស់ទុំជាអ្នករៀបចំអោយតាមច្បាប់ប្រពៃណីខ្មែរ ដោយមានចំណង់ដៃអង្ក១កំប៉ុង ២កំប៉ុង និងបានកូន២នាក់ ។ ឥឡូវលោកតាបានរៀបចំកូនៗអោយរៀនចប់បរិញ្ញាប័ត្រនិងបានការងារធ្វើនិងរៀបការអស់ហើយ ក៏លោកតាសម្រេចចិត្តមករៀនបន្តនៅសាលាបញ្ញាសាស្ត្រផ្នែកព្រះពុទ្ធចាក់ និងរស់នៅនិងបំរើការងារនៅក្នុងវត្តបុទុម។*

ក៖ ចាសជាដំបូងជម្រាបសួរលោកតា!

ខ៖ បាទ!

ក៖ ចាសលោកតា! ថ្ងៃនេះចៅមានឳកាសមកសម្ភាសលោកតា ហើយថ្ងៃសម្ភាសគឺជាថ្ងៃទី១០ ខែ១១ ឆ្នាំ២០២០។ ហើយចៅបានធ្វើការស្មគ្រចិត្ត ខាងគម្រោងសាលារៀនBYUនៅអាមេរិកលោកតា! គេចង់ជួយចង់ក្រង់ពង្សប្រវត្តិខ្មែរ ពីបទពិសោធន៏ជីវិតរបស់គាត់ពិតៗផ្ទាល់ៗ ពីសម័យកាលដែលគាត់បានឆ្លងកាត់និមួយៗ ។ ជាពិសេសនៅសម័យសង្គ្រាមណាលោកតា ដែលគាត់មានជីវិតតស៊ូ របស់លោកតាផ្ទាល់ណា! ។ ចឹងចៅមានឳកាសមកសម្ភាសដល់លោកតាផ្ទាល់ចឹងតើលោកតាអនុញ្ញាតអោយចៅដើម្បីធ្វើការសម្ភាសលោកតាដែរឬទេ?

ខ៖ បាន! ប៉ុន្តែខ្ញុំមិនសូវមានបច្ចេកទេសនៅក្នុងការនិយាយនោះទេ! និយាយស្តីសមរម្យអីនោះទេ។

ក៖ ចាសអត់អីនោះទេលោកតា! ជាភាសា ដែលថាលោកតាអាចបកស្រាយ ដើម្បីនឹងយល់ណា…

ខ៖ បាទ

ក៖ អំពីបទពិសោធន៏លោកតាពិតៗ ចឹងអឺ…ជាដំបូងនៃការសម្ភាសខ្ញុំអ្នកសម្ភាសមានឈ្មោះ ហេងសុជីវី។ ហើយចុះលោកតាវិញមានឈ្មោះអ្វីដែរ?

ខ៖ ខ្ញុំបាទ! ឈ្មោះម៉ន ខូយ។

ក៖ ចាស!លោកតាឈ្មោះហ្នឹងត្រូវជាមួយនឹងអត្តសញ្ញាណប័ណ្ណទាំងនាមត្រកូលរបស់លោកតា?

ខ៖ ហ្នឹងហើយត្រូវហើយ អត់មានបានកែលប្រែទេ មានតែឈ្មោះហ្នឹងរហូត។

ក៖ ចាសឈ្មោះហ្នឹងផងដែរ តើអ្នកណាជាអ្នកដាក់អោយលោកតាដែរ?

ខ៖កាលនុង! ម្តាយឪពុកខ្ញុំខូចទៅ អត់មានដែលបានប្រែប្រួលឈ្មោះណានោះទេ ដល់សម័យសង្គមរាស្រ្តជានិយម លន់ណល់ ប៉ុលពត ទាល់តែមកដល់សព្វថ្ងៃហ្នឹង អត់មានដែរបានប្រែ អត់មានដែរបានដូរឈ្មោះអីនោះទេ។

ក៖​ចាស! ចុះលោកតាឈ្មោះហ្នឹង លោកតាបានដឹងថាតើមានអត្តន័យយ៉ាងម៉េចដែរសម្រាប់ជីវិតរបស់លោកតាផ្ទាល់?

ខ៖​អត់ដឹងនោះទេ! ឈ្មោះហ្នឹងអត់មានបានយល់ពីន័យយ៉ាងម៉េចៗនោះទេ ដឹងថាគាត់ដាក់ ដូចជាចំណាំហើយធម្មតាៗ ដូចជាសាមាញ់ៗចឹងទៅណា។

ក៖ ចាសលោកតា! ចឹងសម្រាប់ជីវិតរបស់លោកតាផងដែរ ហើយដល់ពេលឥឡូវនេះបានឃើញថាជីវិតរបស់លោកតា អឺ…នៅ​វត្តណាលោកតា?

ខ៖ បាទ

ក៖ ចាសចឹងនៅទីនេះគេហៅវត្តអ្វីដែរ?

ខ៖ វត្តបុទុមវត្តី

ក៖​ចាសលោកតានៅរយៈពេលប៉ុន្នានដែរហើយនៅទីនេះ?

ខ៖ ខ្ញុំនៅបាន៦ឆ្នាំនោះទេ!

ក៖ អូចាស!

ខ៖ ព្រោះអីខ្ញុំនៅរៀនព្រះអភិធមនៅសាលាបញ្ញាសាស្ត្រ ហើយដល់ពេលកូវីដចឹងទៅ​ហើយគេផ្អាកសាលាអីចឹងទៅ ក៏អត់មានបានទៅរៀនទៅសូត្រចឹងទៅណា។

ក៖ ចាស ចឹងលោកតានៅវត្តនេះលោកតាបានមានតួនាទីជាអ្វីដែរលោកតា?

ខ៖ តួនាទីគ្រាន់តែជាអ្នកសំអាត កុត សាលា ព្រះវិហារសំរាមអីចឹងទេ អត់មានជាគណៈកម្មាធិការ ជាអាចារ្យអីដូចគេនោះទេ។ ធម្មតា ! គ្រាន់តែជាអ្នកសំអាតអនាម័យតែប៉ុណ្ណឹង។

ក៖ ចាសចឹងការងារលោកតាគឺលោកតាជួយសំអាតទីធ្លាវត្តអារាមណាលោកតា?

ខ៖ ចាស!

ក៖ ហើយចឹងលោកតា ពេលដែលនៅវត្តលោកតាមានអារម្មណ៏ឬក៏មានអ្វីដែរធ្វើជំរុញទឹកចិត្តលោកតាអោយមកនៅទីនេះចឹងណា?

ខ៖ មានតើចៅ! ព្រោះអីខ្ញុំនៅទីនេះគឺ…បើដឹងខ្លួនឡើង បានបំពេញកុសល គឺថាខ្ញុំបូសសំរាមហ្នឹងក៏បានជូតសាលា សំអាតព្រះវិហារអីចឹងក៏ជាអំពើកុសលទាំងអស់ ហើយអត់មានពាក់ព័ន្ធអីដូចជានៅហ្នឹងនោះទេណា។

ក៖ ចាស!

ខ៖ ដូចថាបានជាប់បដិពុទ្ធ…

ក៖ ចាសយល់លោកតា

ខ៖ ដោយញាតិ ដោយទ្រព្យអីចឹងណា គឺមានអារម្មណ៏ថាសប្បាយធ្វើសមាធិចឹងទៅ គឺមានចិត្តស្ងប់១ខណៈដែរ វាមិនបានជាចិត្តស្ងប់រហូតនោះទេ គ្រាន់តែជាខិនិកសមាធិតែប៉ុណ្ណឹងចឹងទៅណា។

ក៖ ចាសល្អមែនទែនលោកតា បានសុំសរសើរលោកតាដែរ អឺមកវត្តដើម្បីមកបម្រើហើយនិងយកបុណ្យកុសលតទៅទៀតណាលោកតា។ចឹងលោកតាឥឡូវមានអាយុប៉ុន្នានដែរហើយ?

ខ៖ ខ្ញុំមានអាយុ៦៥ឆ្នាំហើយ

ក៖ ចាស! លោកតាអាយុ៦៥ឆ្នាំ ចឹងលោកតាចាំថាលោកតាកើតនៅថ្ងៃខែឆ្នាំណាដែរ?

ខ៖ ប្រហែលជាអត់ចាំនោះទេថ្ងៃខែ! តែឆ្នាំប្រហែលជាឆ្នាំខែ៣ខែ៤តែប៉ុណ្ណឹង។

ក៖ ចុះឆ្នាំខ្មែរយើងលោកតា?

ខ៖ ឆ្នាំខ្មែរឆ្នាំ!..ខ្ញុំកើតឆ្នាំវក។

ក៖ ចាសលោកតាមានទីលំនៅស្រុកកំណើតនៅឯណាដែរ?

ខ៖ ទីលំនៅ! នៅក្នុងភូមិត្រពាំងកក ឃុំពោធិក្រោង ខេត្តកំពង់ស្ពឺ។

ក៖ អូ!ចឹងតើលោកតាបានរៀនសូត្រដល់កំរិតណាដែរលោកតា?

ខ៖ កាលពីសម័យសង្គមរាស្រ្តជានិយម ខ្ញុំបានរៀនដល់ថ្នាក់ទី៦ ហ្នឹងសម័យសម្តេចសីហនុយើងហ្នឹង កាលពីពេលរាជ្យគ្រាប់គ្រងអីហ្នឹង ព្រះរាជ្យសម្បត្តិអីចឹងណា។

ក៖ ហឹម

ខ៖ ថ្នាក់ទី៦

ក៖ ចាសលោកតា

ខ៖ បានប្រឡង ហើយចូលរៀនបានតែ១ឆ្នាំ ដែង! ឆ្នាំ១៩៧០ លន់ណល់ធ្វើរដ្ឋប្រហារទៅ ឆ្នាំ១៩៦៩ សម្តេចជួនណាតសុគត់ ហើយដល់សុគតបានរំលងប៉ុន្នានខែដែរ បានចូលឆ្នាំ១៩៧០ ដល់ឆ្នាំ១៩៧០ហ្នឹងលន់ណល់ធ្វើរដ្ឋប្រហារទំលាក់សម្តេច ហើយខ្ញុំក៏ឈប់រៀន ដល់ពេលឈប់រៀនទៅខ្ញុំបួស! បួសប៉ុន្តែនៅក្នុងស្រុកទេសខ្ញុំនោះប៉ុលពតគេកាន់កាប់ហើយណា នៅឆ្នាំ៧០ហ្នឹង ប៉ុលពតគេកាន់កាប់មកបណ្តើរៗហើយ។

ក៖ ចាសលោកតា!

ខ៖ វាជាតំបន់រុញទាញ! អឺពួកខ្មែរក្រហមហ្នឹងវាគៀលគងតំបន់ហ្នឹង ហើយពេលនុងអត់មានបានរៀនអីនោះទេ បានរៀនបន្តិចបន្តួច អឺ...វាប្រើអោយរែកដីជីកព្រែកអោយជីកទំនប់អីចឹងទៅណា ថាអោយធ្វើតាមវាចឹងទៅ។

ក៖ ចាស!អូ! លោកតាឃើញថាលោកតាឆ្លងកាត់សង្គ្រាម ច្រើនលោកតា ចឹងបកមកមុខនឹងម៉េច លោកតាបានរៀនត្រឹមថ្នាក់ទី៦ហើយលោកតាកាលនុងបានរៀនភាសាបរទេសដែរឬទេលោកតា?

ខ៖ បានរៀនភាសាបារាំងបន្តិចបន្តួច។

ក៖ ចាសចឹងអាចសរសេរអាចអានបានដែរឬទេលោកតា?

ខ៖ សរសេរវាបានតិចណាស់វាមិនអាចប្រើការបាននោះទេ តែថាការនិយាយហ្នឹងគឺថាមានពាក្យខ្លះពេលគេនិយាយមកគឺខ្ញុំស្តាប់បាន តែអត់មានអាចនិយាយតវិញទៅគេបានកើតចឹងទៅណា។

ក៖ ចាស

ខ៖ ហើយជួនណាខ្ញុំ និយាយទៅគេស្តាប់មិនបានអីចឹងទៅណា

ក៖ ចាស! ចាសលោកតាចឹងបានខាងស្តាប់គឺស្តាប់យល់គេនិយាយ!

ខ៖ បាទយល់!

ក៖ ចឹងលោកតាចុះភាសាខ្មែរយើងវិញតើលោកតាអាចចេះអានសរសេរភាសាខ្មែរយើងបានល្អដែរឬទេលោកតា?

ខ៖ កាលក្នុងសម័យនោះជំនាន់ថ្នាក់ទី៧គឺចេះអានចេះសរសេរហើយគេចេញ«លីវ៉ារេ»អោយហើយហ្នឹង ប្រើការបានចឹងណា។

ក៖ ចាស!

ខ៖ ហើយចឹងដល់ពេល«ថ្នាក់ទី៦»នោះគេហៅថា«អនុវិទ្យាល័យ»។

ក៖ អូ! ចឹងលោកតារៀនបានដល់ថ្នាក់ទី៧ទេ?

ខ៖ បានថ្នាក់ទី៦ ! បានរៀនថ្នាក់ទី៧ហើយបានចូលរៀនថ្នាក់ទី៦។

ក៖ អូរាប់ពីនេះមកវិញលោកតា!

ខ៖​បាទ!

ក៖ ចឹងថ្នាក់ទី១២ហើយទី១១ ទី១០ ,៩ ,៨, ៧, ៦ចឹងស្មើហ្នឹងថា្នក់ទី៧ឥឡូវ អនុវិទ្យាល័យហើយចាស!

ខ៖ ទី៦ហ្នឹងត្រូវអនុវិទ្យាល័យ! កាលខ្ញុំនៅរៀនខ្ញុំនៅចង់ចាំ ខ្ញុំថ្លោះ២ថ្នាក់ គឺថ្នាក់ទី១១ អឺ..ថ្នាក់ទី១០ហ្នឹងហើយ ថ្លោះមកចូលថ្នាក់ទី៩ ដល់ពេលថ្នាក់ទី៩បាន១ឆ្នាំលោកគ្រូអោយថ្លោះថ្នាក់ទី៨អោយចូលរៀនថ្នាក់ទី៧តែម្តង។

ក៖ ចាសលោកតា ចឹងកាលនុងលោកគ្រូលោកតាចាំថាគាត់ដាក់ការងារឬក៏មេរៀនលំបាកៗអ្វីដែរលោកតាចង់ចាំមិនភ្លេចកាលនុង?

ខ៖ លំបាកថ្នាក់ទី៧! ដល់ពេលថ្នាក់ទី៦ធូវិញហើយ។ ថ្នាក់ទី៧លំបាក កាលពីដើមហៅថា៖ «ប្រូប្រលែម» បារាំងហៅ ហើយបើសិនជាភាសាឥលូវគេហៅថាដូច«គណិត»អីចឹងណា។

ក៖ ចាស

ខ៖ រៀនដល់ចំណោទ «អាលសឺប»អីនោះលំបាកណាស់ អត់ងាយមានសិស្សណាធ្វើចេះទេបាទ! សាលាហ្នឹងធ្វើបាន២នាក់ទៅ៣នាក់ចឹងណា។

ក៖​ចាសលោកតា ហើយចឹងលោកតាធ្វើចេញដែរឬទេកាលនុង?

ខ៖ កាលនុងអត់នោះទេ អត់ទេ ជួនណាខ្ញុំអត់មានយល់អីចឹងទៅ មានវត្តមានខុសអីចឹងទៅណា។

ក៖ ចាស

ខ៖ ព្រោះអីចំណោទនុងវាលំបាកៗចឹង

ក៖ ចាស!លោកតាចឹងលោកតាកាលនៅពេលរៀន តើលោកតាមានក្តីស្រមៃ ថាធំឡើងចង់ធ្វើជាអ្វីដែរ?

ខ៖ សម័យកាលនៅរៀនហ្នឹងនឹកឃើញថារៀននអោយចប់ហើយអោយបានចេះដឹងអីហ្នឹងគេចឹងណា​ហើយចឹងដឹងថាយ៉ាងអន់ណាស់បានធ្វើគ្រូបង្រៀនអីចឹងទៅណា! តែដល់ពេលដែង! លន់ណល់វាទម្លាក់អីចឹងទៅ ក៏របបហ្នឹងវា!...ហើយកាលរបបនុងអត់មានធ្វើអ្នកចេះដឹងអីដែរ បើសិនជាធ្វើចេះដឹងនោះគឺគេយកទៅសម្លាប់ចោលហើយប៉ុលពតណា!

ក៖ ចាស

ខ៖​ចឹងធ្វើជាល្ងង់អីចឹងទៅណា

ក៖ ចាសលោកតាចឹងដោយសារតែសម័យសង្គមណ្ហ៎លោកតាបានធ្វើអោយ ការសិក្សាផ្តាច់! ចឹងហើយលោកតា កាលនៅពីកុមារភាព កាលពីនៅសិក្សាតើលោកតាមានអនុស្សោវរីយ៏អ្វីជាមួយនិងមិត្តភក្តិលោកតាដែរ កាលនៅរៀនជាមួយគ្នាកាលនុង?

ខ៖ មាន!ៗ កាលនឹកឃើញ រៀននៅមួយថ្នាក់ហ្នឹង កាលពីដើមគេហៅថ្នាក់ សិស្សខ្លះហៅ ថ្នាក់ទៅ ខ្លះហៅ បន្ទប់ចឹងទៅណា! អ្នករៀនប៉ុន្នាន អាយុប៉ុន្នាន ហើយបងគេប៉ុន្នាន ក៏នាំគ្នាហៅ «អា»ដែរ! ហាៗ(លោកតាសើច) នឹកឃើញ ហាៗ។

ក៖ចាសលោកតាចឹងជាពាក្យធម្មតាហើយ!

ខ៖ ធម្មតាហ្នឹងហើយ! កាលនុងអ្នកណាក៏ហៅអាអាយុ១៥ក៏អាដែរ។

ក៖ ហឹមចាសចឹងលោកតាមានមិត្តភក្តិស្និតស្នាជិតស្និតបំផុតកាលនុងណា តើបានចង់ចាំឈ្មោះរបស់ពួកគាត់ដែរឬទេមកដល់ពេលឥឡូវហ្នឹង?

ខ៖ មានប៉ុន្តែស្លាប់អស់ហើយ! ស្លាប់ដូចជា អុល ដូចជាបងហ៊ានអីចឹងណា បងហ៊ានហ្នឹងគាត់បួស! ហើយបានហៅគេបងចឹងទៅណា

ក៖ ចាស

ខ៖ ហើយកាលនៅរៀនហៅតែអា!ៗហ្នឹងណា!

ក៖ ចាសលោកតា

ខ៖ ហើយអ្នកដែលនៅរស់ហ្នឹងនៅបន្តិចបន្តួចណាស់ ច្រើនតែស្លាប់នៅសម័យសង្គ្រាមចឹងទៅ បែកគ្នាទៅណាទៅនៃអស់ចឹងទៅណា ។

ក៖ ចឹងចុះអនុស្សោវរីយ៏ជាមួយនឹងពួកគាត់វិញលោកតាតើលោកតាចង់ចាំដែរឬទេ ដូចជាតើលោកតាមានអនុស្សោវរីយ៏អ្វីគេខ្លះ? ជាមួយមិត្តភក្តិជិតស្និតបំផុតតែម្តងណា?

ខ៖ មាន! ដូចជាកាលនៅវត្តមានអនុវិទ្យាល័យ នៅវត្តកំសត់កំរជាមួយហ្នឹងគេហ្នឹង ដល់ល្ងាចឡើងអត់អីហូប! ហូបបបរ! ហើយបន្តិចៗម្នាក់ចឹងទៅ ដល់ពេលព្រឹកព្រលឹមឡើងដើរបិណ្ឌ តាមលោកចឹងទៅបានៗ សម្លហូបអីចឹងទៅ! ។

ក៖ ចាលោកតា

ខ៖ ហ្នឹងហើយបើសិនជាអត់មានដើរបិណ្ឌតាមលោកនោះទេកាលជំនាន់ឥសិរៈយើងអត់មានអីហូប។

ក៖ ចឹងកាលនុងជីវិតពឹងផ្អែកលើវត្តអារាមនិងព្រះពុទ្ធសាសនាលោកតាណ្ហ៎?

ខ៖ បាទ

ក៖ ចឹងអឺ…គ្រួសាររបស់លោកតា ដូចជាជីដូននិងជីតាតាំងពីមុនមករហូតដល់ឪពុកម្តាយរបស់លោកតាក៏គាត់បានប្រតិបត្តិនិងប្រព្រឹតិ្ត គោរពទៅលើព្រះពុទ្ធសាសនាយើងទាំងអស់គ្នាដែរលោកតា?

ខ៖ ទាំងអស់គ្នា អត់មានកាន់សាសនាអ្វីផ្សេងនោះទេ ក្រៅពីព្រះពុទ្ធនោះទេ។

ក៖ ចាស! ហើយចុះតើគាត់មានដែរទូន្មានប្រាប់អំពីជំនឿ របស់ពួកគាត់ដល់លោកតាមានដែរបានជ្រៀបដែរឬទេ តើហេតុអ្វីបានជាគាត់មានជំនឿមុតមាំទៅលើព្រះពុទ្ធសាសនាយើង ? ហើយតើព្រះពុទ្ធសាសនាមានបានជះឥទ្ធិពលអ្វីខ្លះចំពោះផ្លូវចិត្តលោកតានិងក្រុមគ្រួសាររបស់លោកតាដែរ?

ខ៖ ព្រះពុទ្ធសាសនាបើសិនជាការយល់របស់ខ្ញុំ គឺមានទ្រឹស្តី២ កម្មផល ធ្វើល្អបានល្អ ធ្វើអាក្រក់បានអាក្រក់ចឹងទៅណា។

ក៖ ចាសលោកតា

ខ៖​គឺកម្មផលហ្នឹង! ធ្វើល្អទទួលផលល្អ ធ្វើអាក្រក់ទទួលផលអាក្រក់ អាហ្នឹងដែរថាឆ្លើយបង្រួមខ្លីមក គឺមានប៉ុណ្ណឹងឯង អត់មានអ្នកណាធ្វើអាក្រក់ហើយ អត់មានអ្នកទទួលយកមានអ្នកជួយមានអ្នកអីនោះគឺអត់មានទេ ។

ក៖ ចាសអត់មានទេ!

ខ៖ អើម!គឺទទួលផលដោយខ្លួនឯងណា!

ក៖ ចាសចឹងដែរជាហេតុលោកតាជឿដោយមុតមាំ លើព្រះពុទ្ធសាសនាយើង! ចុះសម្រាប់ផ្លូវចិត្តវិញ ដល់ពេលលោកតាជឿលើព្រះពុទ្ធសាសនាលោកតាគិតថា មានការរីកចំរើន ហើយលោកតាធ្វើអោយផ្លូវចិត្តលោកតាមានសុខសប្បាយយ៉ាងម៉េចដែរលោកតា?

ខ៖ នេះ! នែក! សេចក្តីសុខក្នុងការរក្សាសិលនោះគឺមិនបៀតបៀនជីវិតសត្វចឹងទៅ

ក៖ ចាស!

ខ៖ មិនលួចទ្រព្យគេ នេះសុខដោយសេចក្តីស្ងប់ចឹងទៅណា មិនផឹកគ្រឿងសុវឹង។

ក៖ ចាស!

ខ៖ មិនសេបមេថុនចំពោះស្ត្រីក្រៅអីចឹងទៅ(លោកតាចង់ថា មិនយកប្រពន្ធគេ) ! វាកើតឡើងដោយសេចក្តីស្ងប់ គឺអត់មានកង្វល់កង្វាយអីឯណានោះទេ ទៅស្រែកឃ្លៀន ទៅផឹកស្រាទៅធ្វើអំពើអីខុសអី។

ក៖ ចាស

ខ៖ ទៅលួចទ្រព្យគេទៅឆក់ភូតភរអីនោះអត់នោះទេ! ចឹងសេចក្តីស្ងប់វាកើតឡើងដោយផ្លូវចិត្តហ្នឹង។

ក៖ ហឹមចាសលោកតា! ចឹងល្អមែនទែន ព្រះពុទ្ធសាសនាមានធម៏អោយប្រតិបត្តិចឹងការកាន់ធម៏វិន័យគឺជាគ្រឿងនៃសេចក្តីស្ងប់ដែរលោកតាបានជម្រាប់ប្រាប់ចៅមុនហ្នឹង។ ចឹងសម្រាប់ជីវិតរបស់លោកតាតាំងពីមុនមកឃើញថា លោកតាបានឆ្លងកាត់ជីវិតច្រើន តើសង្គមណាខ្លះដែរលោកតាបានឆ្លងកាត់ហើយ ដំណាក់កាលមួយៗនៃជីវិតរបស់លោកតា?

ខ៖ ខ្ញុំចាំច្បាស់នៅសង្គម សម័យសង្គមរាស្រ្តជានិយមហ្នឹង​គឺសម្តេចនរោន្តសីហនុហ្នឹង ទ្រង់សោយរាជ្យហ្នឹង បន្ទាប់មកលន់ណល់ ហើយបន្ទាប់មកប៉ុលពត ដល់ពេលប៉ុលពតមករដ្ឋកម្ពុជា ហើយមកដល់សម័យឥឡូវនេះ ប៉ុន្តែភាពជូរចត់នោះ គឺសម័យប៉ុលពតហ្នឹងហើយ ដែលគេធ្វើបាបប្រជាជន កាប់សម្លាប់ប្រជាជន បង្អត់បាយ ហើយរកអង្កអីហូបមិនបាន បបរអីដូសចែកគ្នាម៉ាវែកម្នាក់ ហើយមានតែទឹកចឹងទៅណា ហើយវាប្រើអោយទៅកាប់ដីហើយនិងជីព្រែក! ធ្វើទំនប់អីហ្នឹង ដល់ពេលសម័យនុងអត់មានអ្នកណារកយុត្តិធម៏ឯណានោះទេ គឺថាបើសិនជាការតែខុសគឺយកទៅសម្លាប់ចោលហើយ ចឹងបើសិនជាយើងខុសឧទាហរណ៏ថា ឃ្លានបាយណាស់ ហើយចឹងថាធ្វើការមិនកើតនោះទេ ដល់ចឹងគេហៅថាឧបាយករខ្មាំង!

ក៖ ហឹម

ខ៖ ធ្វើការមិនកើតនោះទេ ដែលថាកំពុងតែរែកដី រែកអីនុងណា។

ក៖ ចាសលោកតា!

ខ៖ ហ្នឹងហើយគេយកទៅកសាង អប់រំចឹងទៅ ហើយចឹងក៏គេយកទៅកសាងហ្នឹង គេយកទៅ«សម្លាប់»ហើយ នឹងដែលគេហៅថា«យកទៅអប់រំ» តែគេថាយកទៅតែ២ទៅ៣ខែគេយកមកវិញចឹងទៅណា។

ក៖ ចាសលោកតាហើយចឹងតើជីវិតលោកតានៅជំនាន់ប៉ុលពត តើលោកតាមានដែរបានឃើញប៉ុលពតយកមនុស្ស យកទៅសម្លាប់ចោលនឹងភ្នែកលោកតាដែរឬទេកាលនុង?

ខ៖ ឃើញ! តែអត់មានដែរបានឃើញនោះទេ ព្រោះអីគេលាក់កាល រួចហើយលាក់កាលនោះនិយាយទៅ គេបាននិយាយថាឪពុករបស់ខ្ញុំបង្កើតនោះ គាត់ធ្វើទាហានជំនាន់បារាំងហ្នឹងណាតាំងពីគាត់នៅកំលោះណា! ហើយដល់ហើយកាលជំនាន់ប៉ុលពតនោះគេបានស្រាវជ្រាវប្រវត្តិរូបយើងចឹងណាថា «គ្រួសារខ្ញុំហ្នឹងរដ្ឋកាលចាស់» ដល់ចឹងគេយកទៅដាក់មួយដុំ ដូចថាសម្រាប់គេយកទៅសម្លាប់ចឹងទៅណា។ គេចាំមើលតែថា «កុំហុសយើងនិយាយខុសពេលណា គេយកទៅសម្លាប់» ចឹងទៅ ហើយដល់ខ្លាចគេនុង គេប្រើធ្វើអីគឺធ្វើនុង គេប្រើ«សែងអាចម៏ ក៏សែងអាចម៏» តែគេប្រើអោយបានធ្វើអីកាលនុងគឺធ្វើទាំងអស់ ។

ក៖ ចាស

ខ៖ ហើយគេអោយហូបប៉ុន្នានគឺហូបប៉ុណ្ណឹងចឹងទៅ ចឹងគេអត់មានទាន់បានសម្រាប់នោះទេ! ដល់ពេលគេធ្វើទារុណកម្មចឹងទៅណា គេមិនអោយនៅផ្ទះសំបែង មករស់នៅឯឆ្ងាយ!! ។

ក៖ ចាសឆ្ងាយមែនទែនណាលោកតា‌!

ខ៖ ឆ្ងាយពីស្រុកទេស!

ក៖ ចាស! ចាសលោកតា! ចឹងពេលសម័យនុងលោកតាឃើញចឹងលោកតាភ័យដែរឬទេ?

ខ៖ ភ័យខ្លាច តក់ស្លត់ណាស់ និយាយថាសម័យនុង អ្នកស្រុកខ្ញុំណា គេថា ខ្ញុំធ្វើខុសអ្នកឯងហ្នឹង គេសម្លាប់អ្នកឯង អត់មានអីនោះទេងាប់ចោលទៅ ហើយរួចចឹងដល់ពេលទៅ តែថាខុសខ្ញុំហ្នឹង គេបានយកទៅសម្លាប់ចោលមួយគ្រួសារចឹងណា មានទាំងតូច មានទាំងធំ ទាំងចាស់ទាំងក្មេងចឹងទៅ។

ក៖ ហឹមចាសលោកតា

ខ៖ ចឹងរឿងនេះជារឿងពិតហើយ យកទៅហ្នឹង ក្មេងក្តី នៅអឹមដោះហ្នឹងក៏យកទៅសម្លាប់ដែរ។ ខ្ញុំគ្រាន់តែបានគេចង់! គេចង់គំណុនហ្នឹងគេសម្រាប់អ្នកខុសចឹងណា!

ក៖ ចាសលោកតា

ខ៖ គេចោទថាអត់មានបាន ជាឧបាកលខ្មាំងអីចឹង គេចាប់ចង់ស្លាបសេកយកទៅ ហើយអត់មានដែលបានឃើញគេ សម្លាប់ចោល វ៉ៃចោលអី អត់មានដែរបានឃើញហ្នឹងភ្នែកនោះទេ។

ក៖ ចាសចឹងចុះលោកតានិងក្រុមគ្រួសារលោកតាពេលនុងតើគេជម្លាស់ទៅឯណាឬក៏គេអោយទៅឯណាដែរលោកតា?

ខ៖ នៅភូមិហង្ស! ចេញពីស្រុកពោ ទៅនុងទៅនៅឯភូមិហង្ស ស្រុកបាសែក ខេត្តកំពង់ស្ពឺដែរក៏ប៉ុន្តែវាឆ្ងាយពីស្រុកកំណើតយើងចឹងណា។

ក៖ ចឹងជីវិតរបស់លោកតានិងក្រុមគ្រួសារកាលនុងឃ្លាតឆ្ងាយគ្នាដែរឬទេ? ឬយ៉ាងណាដែរលោកតាតើមានបានដឹងសុខទុក្ខរបស់ពួកគាត់ដែរឬទេពេលនុង?

ខ៖ ដឹងតើ! ដឹងច្បាស់ព្រោះដែង! ខ្ញុំអាយុជិត២០ហើយ ខ្ញុំស្គាល់ ហែស!! ២០ជាងហើយ ខ្ញុំដឹងថាពេលថ្ងៃចឹងក្រោយធ្វើការបែកគ្នា ឪពុករបស់ខ្ញុំចាស់ គេអោយយកមកវិញសាច់គោ គេអោយទៅទូលរែកទឹកស្រោចដំណាំអីចឹងទៅណាស់ តែធ្វើការស្រាលទេ ធ្វើការស្រោចទឹកដាំណាំ កាលនៅជំនាន់ប៉ុលពត។ ហើយនិងម្តាយខ្ញុំ អោយទៅដាំនែងដំដូងទៅចំការ ដាំបន្លែអីចឹងទៅណា ហើយដល់ពេលបងខ្ញុំទៅកងចល័តជាមួយ ហើយគេហៅថាចល័តតំបន់ គេហៅ ចល័តឃុំចឹងទៅណា ហើយខ្ញុំនេះក៏នៅកងចល័តដែរ ដល់ពេលខ្ញុំនេះបានបែកគ្នាអត់មានដែរបានជួបគ្នានោះទេ ។

ក៖ ហឹមចាស!លោកតា ចឹងដល់ពេលឪពុកម្តាយនិងបងប្អូនរបស់លោកតាអត់មានអ្នកដែលគេយកទៅសម្លាប់នៅសម័យប៉ុលពតនោះទេលោកតាណ្ហ៎?

ខ៖ អត់មានទេ មានតែបងប្អូនជីដូន១។

ក៖ ចាស!

ខ៖ បើសិនជាជីដូន១មាន

ក៖ ចាសលោកតា ចឹងទិដ្ឋភាពដែលលោកតាចង់ចាំជាងគេនៅសម័យប៉ុលពតនុងតើមានអ្វីខ្លះដែរទៅលោកតា?

ខ៖ សព្វថ្ងៃអាហ្នឹង ខ្ញុំចង់ចាំថាជារបបនុងដ៏អាក្រក់បំផុត! ហើយសុំប្រាប់ទៅប្អូនៗទៅ ក្មេងៗស្រករក្រោយថារឿងហ្នឹងជារឿងពិត ចឹងហើយមិនមែនគេតែង មិនមែនជាគេកុហុកអីនោះទេ គេសម្លាប់ប្រើបង្អត់បាយ! អីចឹងទៅណា។

ក៖ ចាស

ខ៖ ហើយកាលធ្វើអោយប្រ័តប្រាស់និរាសគ្រួសារអីចឹងទៅផ្សេងៗគ្រាប់បែបគ្រាប់យ៉ាងហ្នឹងវាជារឿងពិត ។

ក៖ ហឹមព្រោះអីលោកតាបានឆ្លងកាត់ហើយៗ?

ខ៖ ចាសហ្នឹងហើយព្រោះអីខ្ញុំបានឆ្លងកាត់ហើយៗ បានឆ្លងកាត់ផ្ទាល់ហើយ។

ក៖ ចឹងលោកតាកាលនុងសំណាងមែនទែន​ដែលបានឆ្លងកាត់ផ្ទាល់ តើតែលោកតាអត់មានកើតអី ព្រោះមានជនជាតិខ្មែរជាច្រើនបានបាត់បង់ជីវិតនៅក្នុងសម័យនោះ !

ខ៖ បាទ

ក៖ ចឹងសភាពលោកតាមានការតស៊ូ ឬក៏ក្រាន់នរាលយ៉ាងណាដែរបានជាលោកតាអាចមានសំណាងនិងមានជីវិតបានបន្តរហូតមកដល់ពេលឥឡូវលោកតា?

ខ៖ ខ្ញុំធ្វើការមិនបាន បើសិនជាគេអោយខ្ញុំធ្វើការនោះគឺខ្ញុំធ្វើហើយ អត់មានហ៊ានឈប់និយាយគ្នានោះទេណា! អត់មានដែង ចចេកគ្នាបាន អត់មាននិយាយគ្នាពីនេះពីនោះអីអត់បាននោះទេ បើសិនជាធ្វើការនោះគឺធ្វើការហើយ អោយដេកដឹងដេក ហើយដេកនោះគឺដេករួចគ្នាហ្នឹង ដេកចល័តហ្នឹង ដេកនៅនឹងដីអីហ្នឹង ក្រាលស្លឹកឈើនិងក្រាលចំបើងអីនុងណា! ។

ក៖ ហឹមចាស

ខ៖ ហើយដល់ពេលខោអាវដេកដាច់អីនុងចេះតែដេកទៅ ហូបមិនគ្រាប់អីមិនគ្រាប់គ្រាន់ហ្នឹង។

ក៖ ចុះសុខភាពលោកតាវិញ តើកាលនុងមានដែលឈឺដែរឬទេ? តើអាចទ្រាំទ្រកាលនុងបានដែរឬទេ?

ខ៖ ខ្ញុំឈឺកាលនុង ខ្ញុំឈឺ!​ហើយធ្វើទាំងឈឺទាំងជាកាលនុង ព្រោះខ្លាចគេយកទៅសម្លាប់ចោលណា! ។

ក៖ ចាសចឹងឈឺជំងឺបន្តិចបន្តួចឬក៏ជាគ្រុនរងារអីបន្តិចបន្តួច?

ខ៖ គ្រុនញ៉ាក់!ណា! គ្រុនញ៉ាក់ក្តៅ ញ៉ាក់ក្តៅហ្នឹងពេក ចឹងថា អឹម បើសិនជាប៉ិនញ៉ាក់ប៉ុនឈឺ ចឹងពេកចឹងក៏គេយកវ៉ៃចោល ប្រើភាសាជំនាន់នុងគេហៅថាវ៉ៃចោលណា។

ក៖ ចាស

ខ៖ ហ្នឹងហើយគេហៅថាវ៉ៃចោលចឹង ហើយទៅលោតទឹកអោយងាប់ណា

ក៖ ចាសហឹម!

ខ៖ ដល់ចឹងក្តៅបែកផ្សែងមើលទៅអត់ឃើញនោះទេចំណាំតែផ្លូវបើសិនជាលោទទឹកគឺផឹកទឹកឆ្អែក ។

ក៖ ចាស

ខ៖ ទឹកថ្លាណា! ដល់ចឹងឡើងមកវិញ គឺគេថាស៊ីអំពិលនោះងាប់ហើយ ស៊ីមម្ជូរ! ស៊ីអាមម្ជូរនុងស៊ីអើយស៊ី ហើយរាគរូអីផងតែអត់ងាប់។

ក៖ ហឹមចឹងលោកតាចង់ធ្វើអត្តឃាតខ្លួនឯងពេលហ្នឹង?

ខ៖ ហ្នឹង! ហើយដល់ពេលខាងក្រោយមកទៀត ដែរខ្ញុំបានគេធ្វើការដល់ម៉ោង១២យប់ កាលនុងដែងអឺ ខ្នើតដែរគេយកខែរះ ពេញបរិមីហ្នឹង ដល់ម៉ោង១២យប់ ចឹងថ្ងៃរះ ខ្ញុំស្រែកឃ្លានខ្លាំងពេក លប់ចេញពីក្រុមចឹងណា​គេដេករំហែលគ្នាចឹង ខ្ញុំលេបគេចចេញធ្វើទៅបន់ជើងធំអីចឹងទៅ ពេលម៉ោង១២យប់ គេសំរាក ធ្វើតាំងពីម៉ោង១២រសៀលទៅ ដល់ម៉ោង១កន្លះដល់ម៉ោង២អីចឹងទៅណា ដល់ពេលម៉ោង៦នុងគឺបានហូបបបរអីបន្តិច ហើយបានដំឡូងម៉ាកដៃនេះបាន២កង់ ហើយរែកទៀតធ្វើទៀត ខ្ញុំលួចចេញពីកងទៅ ហើយទៅដល់ក្រឡេកមើលជុំវិញខ្លួននេះក្រែងលោគេឃើញ ហើយខ្ញុំលើកដៃឡើងលើសំពះមេឃ ខ្ញុំស្បត់ថាអ្នកណាក៏ដោយអោយតែជួយខ្ញុំបានបាយ ហូបនិងអំបិលហូប ខ្ញុំដឹងគុណអស់មួយជីវិត ។

ក៖ ហឹមចាស

ខ៖ ដល់តាំងពីនុងមកដល់សេចក្តី ស្រេកឃ្លានហ្នឹងវាមានទំហំខ្លាំងណាស់!

ក៖ ចាសលោកតា

ខ៖ ធំខ្លាំងណាស់!

ក៖ ហើយចឹងលោកតាដែលបានជំរៈដូចថា អឺ អត់មានដែលបានពិសារអីមួយថ្ងៃអត់បាននោះទេណ្ហ៎ លោកតាត្រូវតែទៅរកអីផ្សេងៗ ដូចជាគេហាមគេមិនអោយលោកតាយកបរិភោគ ចឹងតើលោកតាមានដែរបានទៅលួចដើម្បីមកបំពេញក្រពះខ្លួនឯងដែរឬទេ?

ខ៖ ខ្ញុំត្រង់បំផុតលួចហ្នឹង ខ្ញុំឃើញគេចង់ គេលួចទៅ ឃើញគេលួចដំឡូងអីចឹងណា ឃើញគេចាប់ចង់ស្លាបសេកយកទៅសម្លាប់ចោល ហើយខ្ញុំអត់មានហ៊ាននោះទេ ខ្ញុំខ្លាចតែម្តង ហើយចឹងខ្ញុំអត់មានដែរបានហ៊ានលួចអី ដល់ចឹងតាំងចិត្តទៅលួចអត់៣ឆ្នាំហ្នឹង ដល់ចឹងដើរចេញ ដោយអត់មានហ៊ានលួចគេហ្នឹងតើ។

ក៖ ហ្នឹងហើយលោកតាចឹងមានន័យថាលោកតាសុកចិត្តលំបាកខ្លួនឯងណ្ហ៎លោកតា?

ខ៖ ហ្នឹងហើយ!

ក៖ ចាសហើយលោកតាតស៊ូមកបានដោយខ្លួនស្គមអីចឹងទៅ! ហើយលោកតាពេលដែលបានដាច់ប៉ុលពតមកតើលោកតាបានឃើញទិដ្ឋភាពយ៉ាងណាដែរ ទាំងខ្លួនឯងនិងក្រុមគ្រួសារលោកតា?

ខ៖ ដល់តែអស់ប៉ុលពតមករកស៊ីខ្លួនឯងហ្នឹងគឺគេបានហូប ដល់ពេលមកពីរត់ហ្នឹងអត់មានអីនោះទេ អត់មានគោពពែអីសម្រាប់ភ្ជួររាស់អីនោះទេ ដល់ចឹងធ្វើជាក្រុមសាមគ្គីអីចឹងណា ៥ទៅ៦គ្រួសារមានគោមួយនឹមនោះចេះបានជួយគ្នាចឹងទៅណា ប្រយួលទៅបានចេះតែបែងចែកតាមគ្រួសារចឹងទៅ បានហូបបានចុក ទាល់តែមកដល់សព្វថ្ងៃហ្នឹងទៅ។

ក៖ ចាស! លោកតាចឹងអឺលោកតាបានរៀបអាពាហ៏ពិពាហ៏បាននៅឆ្នាំណា ហើយឪពុកម្តាយជាអ្នកបានរៀបចំអោយឬក៏លោកតាបានស្រលាញ់គ្នាជាមួយនឹងលោកយាយ?

ខ៖ ខ្ញុំបានរៀបអាពាហ៏ពិពាហ៏ហ្នឹង គឺបានមកពីរត់វិញ កាលនុងមិនទាន់មានលុយកាកអីបានចង់ដៃនោះទេបានចង់ជាអង្ក ចឹងទៅណា។

ក៖ ចាស

ខ៖ មានជាអង្កចង់១កំប៉ុង ២ទៅ៣កំប៉ុងអីចឹងទៅ! ហើយម្តាយភ្លេងអីជាធម្មតាណា មានភ្លេងមានអាចារ្យអីដែរមកពីរត់ហ្នឹង អត់មានស្ងាត់ដូចជានៅក្នុងការជំនាន់ប៉ុលពតនោះទេ! ។

ក៖ ចាសលោកតា ហើយចឹងពេលនុងលោកតានិងលោកយាយការហើយតើបានចាប់ដៃគ្នាប្រកបមុខរបរអ្វីដែរដើម្បីនឹងចិញ្ចឹមជីវិត និងធ្វើស្រែ?

ខ៖ ធ្វើមានធ្វើស្រែ ដូចមានចិញ្ចឹមសត្វចឹងទៅ ដាំដំណាំរួមផ្សំចឹងទៅ។

ក៖ ចាសចឹងការធ្វើស្រែចំការ ការចិញ្ចឹមសត្វអាចផ្គត់ផ្គង់ជីវៈភាពលោកតានិងលោកយាយ ដើម្បីនិងបន្តជីវិតមករហូតមក?ហើយដល់ពេលនៅក្នុងសម័យកាលណាដែរលោកតាបានប្តូរមុខរបរហើយបានចាប់មុខរបរថ្មី?

ខ៖ ខ្ញុំដល់ពេលការកូនហើយហ្នឹងខ្ញុំបានថា ខ្ញុំមិនស្វាសស្វែងរកទ្រព្យទៀតនោះទេ ។

ក៖ ហឹមចាស!

ខ៖ ខ្ញុំស្វាសស្វែងរកធម៏! ដល់ចឹងហើយបានខ្ញុំបានទទួលដំណឹងថាបានគេរៀនព្រះធម៏បានជ្រៅជ្រះ ទៅ ហើយមិនអាចមានគេយល់ចឹងទៅណា ហើយដល់ចឹងខ្ញុំនេះក៏បានចេះដឹងថា យល់ទៅតើមានរឿងអីបានជាមិនចេះ រៀនអភិធម ហ្នឹងគឺរៀនពីចិត្តជេតសិទ្ធិនិពាន្ធហ្នឹងណាហើយគេចង់ដឹងចឹងទៅ គេចង់មកប្រាថ្នាធម៏មកនៅវត្តមកនៅវ៉ាអីចឹងទៅណា។

ក៖ ចាស!

ខ៖ ចឹងហើយអស់អត់មានថាទៅរកពាក់ព័ន្ធជាមួយនឹងគ្រួសារ បើសិនជានេះគឺថាបាននឹកឃើញចៅ បាននឹកឃើញកូន ជាប់ក្រាស់ពេកចឹងណា។

ក៖ ចាសលោកតា! ចឹងលោកតាជាមួយនឹងកូនលោកតាលោកយាយ តើលោកតាមានកូនប៉ុន្នាននាក់ហើយសរុប?

ខ៖ ខ្ញុំមានកូន២នាក់​រៀបការអស់ហើយ ប្រុស១ហើយស្រី១ ។

ក៖ ហើយចុះលោកតាបានអោយពួកគាត់រៀនសូត្រដល់កំរិតណាដែរ?

ខ៖ កូនខ្ញុំ១ប្រុស! រៀនអត់កើត វាអត់មានចេះកើតនោះទេ ហើយបើសិនជាកូនស្រីនោះរៀនកើត អឺ រៀនចប់បរិញ្ញា

ក៖ ចាស

ខ៖ ដល់បរិញ្ញាចឹងហើយគេបានការងារធ្វើគ្រាន់តែចិញ្ចឹមជីវិតគេ ។

ក៖ ចាសលោកតា ចឹងលោកតាសម្រាប់ជីវៈភាពគ្រួសាររបស់លោកតាមកដល់ពេលឥឡូវហ្នឹងគឺមានជីវៈភាពគ្រាន់បើហើយលោកតា និយាយថាធូធារត្រូវអត់?

ខ៖ មិនជាធូអីនោះទេ គ្រាន់តែថាបានរស់ៗចឹងទៅណា! ប៉ុន្តែគ្រាន់តែថាវាមិនជាទាក់ទាញអីលុយបានដល់ទៅរាប់ពាន់ រាប់ម៉ឺនដុល្លាអីអត់មាននោះទេ។

ក៖ ចាសចឹងលោកតាអាចនឹងធូធារហើយលោកតាណ្ហ៎ដែរអាចចិញ្ចឹមជីវិតខ្លួនឯងរស់?

ខ៖ បាទ

ក៖ ហើយចឹងលោកតាមានទីលំនៅឥឡូវនៅភ្នំពេញដែរ?

ខ៖ ទីលំនៅគឺនៅវត្តហ្នឹង! នៅវត្តបុទុមហ្នឹង

ក៖ចុះក្រុមគ្រួសារលោកតាវិញ?

ខ៖ នៅឯស្រុកនោះ

ក៖ អូ!ចាសចឹងគាត់នៅទាំងអស់គ្នានៅស្រុកលោកតា?

ខ៖ ហ្នឹងទាំងអស់ ជាមួយកូន ជាមួយយាយហ្នឹង។

ក៖ ចុះលោកតាត្រូវទៅលេងគាត់ ប៉ុន្នានដងដែរឬក៏គាត់មកលែងលោកតាវិញដែរ?

ខ៖ ទៅអត់មានទៀងនោះទេ ជួន១ខែ​២ខែទៅម្តងអីចឹងទៅ ខ្ញុំទៅសាមាញ់នោះទេ មិនដូចជា សូមទោសដូចថា មិនមែនដូចជាយើងនៅក្មេងនោះទេណា! មានការស្រលាញ់គ្នាអីនោះអត់ទេ !ដូចថាធម្មតាៗហ្នឹង! ។

ក៖ ត្រូវហើយលោកតា ចឹងលោកតាបានទៅបុណ្យទាននិងមានកូនចៅអីបានធម្មតា ចាស! ហើយចឹងគាត់ទៅលេងលោកតាអីធម្មតាទៅវិញទៅមកចឹងណាលោកតា?

ខ៖ ហ្នឹងហើយ!

ក៖ ចឹងអឺ! សម្រាប់លោកតាផងដែរ តើលោកតាមានរឿងអ្វីជាងគេដែរធ្វើអោយលោកតាលំបាកចិត្តជាងគេ ហើយធ្វើអោយលោកតាចង់ចាំមិនបាននៅក្នុងជិវិតរបស់លោកតាណា?ទាំងបញ្ហាផ្ទាល់ខ្លួន បញ្ហាក្រុមគ្រួសារ ដែលលោកតាគិតថាចង់ចាំមិនភ្លេចសោះតែម្តងចំពោះជីវិតលោកតា?

ខ៖ ខ្ញុំដែរថារឿងចង់ចាំមិនភ្លេចហ្នឹង! មានតែការអត់បាយហូបហ្នឹងនោះទេ(លោកតាសើច) ហាៗ គឺលំបាកជាងគេតែម្តងអត់បាយ! ពិតៗតែម្តង! អត់អីអត់ចុះលោកអើយ កុំអោយតែអត់បាយ បើសិនជាអត់បាយនោះចប់ហើយ ទៅហូបសាច់គោអត់មានជាតិបាយណា គឺបន្តិចត្រីអីនិយាយទៅថាអត់មិនបានទៅជារាគរូស កុំហូបគ្រាន់បើជាង។

ក៖ ចាស! ចឹងមានតែប៉ុណ្ណឹងនោះទេលោកតា?

ខ៖ បាទ!

ក៖ ចឹងតើមានរឿងអ្វីដែរធ្វើអោយលោកតាសប្បាយចិត្តជាងគេ ហើយមានមោទនភាព ចំពោះខ្លួនឯងដែលលោកតាអាចធ្វើបាន ហើយបានបន្សល់ទុកអោយកូនចៅជំនាន់ក្រោយលោកតា តើមានអ្វីគេខ្លះដែរ?

ខ៖ ខ្ញុំភាពសប្បាយ! ឥឡូវគឺសប្បាយភ្លែកពីក្មេង គឺរៀនធម៏ចឹងទៅ ដែងដូចជាចាំធម៏អាចឹងប្រតិបត្តិធម៏ចឹងទៅវាមានការសប្បាយ ហើយសប្បាយនិងវាសប្បាយខុសភ្លែកពីគេដូចថាអឺ! រួចផុតពីទុក្ខកង្វល់ចឹងទៅណា ដូចថាអត់មាន ខ្វល់ខ្វាយពីទ្រព្យពីញ្ញាតិ ពីអឺ! ខ្លួនឯងអីៗហ្នឹង​គឺបានសុខត្រឹមហ្នឹង បើសិនជាសប្បាយនោះគឺសប្បាយភ្លែកពីគេចឹងទៅណា។ គឺមិនមែនសប្បាយដោយសារមានវីឡា មានមាស មានអីនោះអត់នោះទេ!។

ក៖ ចាសចឹងលោកតាអនាគតទៅ លោកតាប្រាថ្នាចង់បានអ្វីទៀតដែរឬទេលោកតា?

ខ៖ ប្រាថ្នានោះបើសិនជាចិត្តរបស់ខ្ញុំចង់បាន តែធម៏ហ្នឹង ទី១ ជិតស្លាប់កុំអោយវង្វេងចឹងទៅ ! អាហ្នឹង ហើយដល់ពេលទី២ហ្នឹងសុំអោយប្រាថ្នាអោយដាច់កម្មពារហ្នឹង ដូចថាខ្ញុំវាមិនទាន់ថ្វាយខ្លួនសុំសិលអីចឹងណា ដើរសម្លាប់សត្វអីផ្សែបផ្សំចិញ្ចឹមជីវិតហ្នឹង! កុំអោយមានកម្មពារហ្នឹងមកទាន់ចឹងមក។ ហ្នឹងហើយសុំ ទី៣ហ្នឹងគឺលោកកុតរៈបញ្ញា គឺបញ្ញាឃើញទុក្ខទាំង៤ បញ្ញាទី១ឃើញ…កងទុក្ខទាំង៤មានកើតទុក្ខជរាទុក្ខភាទុក្ខនិងមរណៈទុក្ខ ។

ក៖ ចាស

ខ៖ ហ្នឹងអោយឃើញច្បាស់កងទុក្ខទាំង៤ដើម្បីអោយរួចផុតពីវត្តដាក់ពីកាលវិលត្រលប់កើតចាស់ឈឺស្លាប់ដែលមិនមានទីបំផុតនុង ដែលធ្វើអោយខ្ញុំមានកើតគោតរៈបញ្ញា រួចផុតអំពីសេចក្តីទុក្ខហ្នឹងនេះប្រាថ្នារបស់ខ្ញុំ តែប៉ុណ្ណឹងនោះទេ។

ក៖ ចឹងជាចុងក្រោយតើលោកតាមានពាក្យពេចន៏អ្វីដើម្បីផ្តែផ្តាំដល់កូនចៅជំនាន់ក្រោយដែលគេបានស្តាប់ពាក្យពេចន៏និងប្រសាសន៏របស់លោកតានៅក្នុងថ្ងៃនេះ?

ខ៖មានការផ្តែផ្តាំដល់ចៅ ដល់ប្អូនអីហ្នឹង អ្នកជំនាន់ក្រោយៗ បច្ចុប្បន្នហ្នឹងសុំកុំសែបគ្រឿងញៀន ព្រោះអីគ្រឿងញៀនហ្នឹងធ្វើអោយវិនាសអន្តរាយ វិនាសខូចអនាគត

ក៖ ចាស

ខ៖មិនល្អប្រសើរ! បាទ! តែប៉ុណ្ណឹងនោះទេបាទ

ក៖ ចាសអរគុណច្រើនលោកតា ! ដែលបានចំណាយពេលវេលានិងអរគុណសម្រាប់ប្រសាសន៏មានតម្លៃរបស់លោកតា ដែលលោកតាបានចែកចាយ ជីវិតពិតៗដែលលោកតាបានជួបប្រទះផ្ទាល់អោយកូនចៅជំនាន់ក្រោយទៀត មានឳកាសស្តាប់សម្លេងរបស់លោកតាចឹងណា!

ខ៖ បាទ

ក៖ ចឹងបើសិនជាខាងសាលារៀនចង់ដាក់សម្លេងរបស់លោកតា នៅក្នុងគេហៈទំព័ររបស់ខាងសាលាដែរមានអាស្រ័យដ្ឋានwww.cambodianoralhistory.byu.eduដើម្បីទុកអោយកូនចៅជំនាន់ក្រោយ គេមានឳកាសស្តាប់សម្លេងរបស់លោកតានៅថ្ងៃនេះ តើលោកតាអនុញ្ញាតដែរឬទេ ព្រមទាំងថតរូបលោកតា១ដែរ ១សន្លឹកនៅពេលនេះភ្ជាប់ នឹងសម្លេងណាលោកតា?

ខ៖ ដូចជាមិនកើតនោះទេ ដូចជាខ្មាសគេហេស៎? បើសិនជានិយាយរដារដុបចឹង?(លោកតាសើចតិចៗ ហាៗ)

ក៖ អូដូចថាជាជីវិតពិតរបស់លោកតា អត់អីនោះទេលោកតា ដើម្បីទុកអោយកូនចៅជំនាន់ក្រោយ ស្តាប់សម្លេងពិត និងមើលឃើញលោកតាពិតតែម្តងណា!

ខ៖ បាទ!

ក៖ ដើម្បីកុំអោយបាត់បង់ណាលោកតា!

ខ៖ ហ្នឹងហើយ! ចឹងស្រាច់តែចៅឯងទេចឹង បើសិនជាចៅឯងដាក់ក៏ដាក់ទៅមិនអីទេ។

ក៖ ចាសអរគុណច្រើនលោកតាចឹងជម្រាប់លាលោកតា!

ខ៖ បាទ!